SKRIFTLIG FORESPØRGSEL E-3402/00

af Nicole Thomas-Mauro (UEN) til Kommissionen

(7. november 2000)

Om: Tværkulturel management i Kommissionen

Som følge af udviklingen i den internationale konkurrence og på det europæiske marked er det tværkulturelle aspekt inden for management blevet til et forskningsområde. Den Europæiske Union er ligesom forretningsverdenen afhængig af, at der kan opnås tillid mellem partnerne. Det er derfor nødvendigt at kunne håndtere eventuelle misforståelser.

1. Kan Kommissionen på baggrund af erhvervslivets erfaringer og med henblik på forskningen i international og tværkulturel management oplyse, om den i sin forvaltning af 15 forskellige nationaliteter, der hver dag forhandler om spidsfindige eller følsomme emner, tager højde for de vanskeligheder, der kan opstå som følge af den tværkulturelle faktor, der både er en kilde til rigdom og spændinger?

2. Har Kommissionen, som i mange år har været et veritabelt laboratorium på området og en smeltedigel for multikulturelle møder, foretaget undersøgelser af emnet?

3. I Kommissionen såvel som i erhvervslivet kan fejl i analyser eller vurderinger eller simple forståelsesproblemer få alvorlige konsekvenser (fejlslagne projekter, finansielle omkostninger, ekstraudgifter til personale mldr).

Har Kommissionen allerede forsøgt af beregne de omkostninger, der følger af tværkulturelle misforståelser?

4. Har Kommissionen foretaget undersøgelser af årsagerne til og konsekvenserne af de kriser, som dens personale oplever (med henblik på at indkredse den tværkulturelle faktor), med det formål at effektivisere sin forvaltning? Har Kommissionen på baggrund af sine erfaringer overvejet nye metoder til tværkulturel ledelse og til håndtering af forskellene?

5. Afholder Kommissionen med det formål at fremme en præcis og flydende kommunikation i arbejdsgrupperne kurser af lignende art som dem, erhvervslivet afholder for personer, der arbejder i udlandet, ledere og medarbejdere i multinationale team, for at øge bevidstheden om de respektive kulturers relativitet og derigennem fremme forståelsen for forskellighed og forbedre samarbejdet?

Svar afgivet på Kommissionen vegne af Neil Kinnock

(8. januar 2001)

Kommissionen er særdeles bevidst om de særlige udfordringer, som de europæiske institutioner står over for på grund af den kulturelle mangfoldighed i Fællesskabet. De ansattes forskellige kulturelle baggrund betragtes også som en fordel, fordi den kan bidrage til at opfylde EU's borgeres forventninger og behov, idet den af indlysende grunde afspejler de forskellige kulturer i Fællesskabet. Kommissionen lægger derfor stor vægt på at uddanne sit personale i disse spørgsmål.

Kommissionen har ikke udarbejdet specifikke undersøgelser og heller ikke foretaget et skøn over, hvad eventuelle misforståelser på grund af kulturelle forskelle kan komme til at koste. Et skøn over sådanne omkostninger ville skulle baseres på en nøjagtig, pålidelig analyse af årsager til og konsekvenser af sådanne misforståelser. Det er tvivlsomt, om en sådan analyse kan gennemføres i praksis.

Der findes ingen specifikke undersøgelser af de problemer, personalet oplever på grund af den tværkulturelle baggrund i arbejdsmiljøet. Der er dog taget hensyn til den tværkulturelle faktor i den indsats, der gøres for at lette integrationen af personale, der arbejder i et andet land end deres eget, og Kommissionen yder derfor mange forskellige nyttige sociale tjenester. Hovedaspekterne i det tværkulturelle arbejdsmiljø er ligeledes emnet for en publikation, der er under udarbejdelse og vil blive offentliggjort i begyndelsen af 2001. Denne sekssiders brochure handler om vigtigheden af at forholde sig til den kulturelle mangfoldighed og dens følger for arbejdsmiljøet. Den beskriver de hindringer (stereotyper, misforståelser, negative holdninger osv.), der skal undgås, og der opstilles nogle retningslinjer for, hvordan man kan forbedre kvaliteten af det interkulturelle forhold, hvor dette er nødvendigt.

Kommissionen har i flere år afholdt kurser i kulturel mangfoldighed og interkulturel kommunikation og samarbejde. Der gennemføres regelmæssigt specialkurser i dette emne, og organisationens tværkulturelle aspekter inddrages også i udformningen af alle leder- og adfærdskurser i Kommissionen. Kommissionen understregede i sin hvidbog fra marts 2000(1) betydningen af at sikre, at uddannelseskurserne er relateret til arbejdet i et tværkulturelt miljø, forvaltning af mangfoldighed og Kommissionens forpligtelse til at hjælpe personalet med at udvikle dets muligheder i et tværnationalt miljø.

Uddannelsesafdelingen og velfærdskontoret har netop foreslået et nyt projekt om optimering af den kulturelle mangfoldighed, som vil blive til nytte for alle ansatte.

(1) KOM(2000) 200 endelig udg.